ΓΡΑΠΤΗ ΕΡΩΤΗΣΗ E-2616/98

υποβολή: Johanna Boogerd-Quaak (ELDR) και Laurens Brinkhorst (ELDR) προς το Συμβούλιο

(1 Σεπτεμβρίου 1998)

Θέμα: Διεθνές σκάνδαλο παιδικής πορνογραφίας

Τον Ιούλιο του 1998 στην πόλη Zandvoort (NL) ήλθε στην επιφάνεια σκάνδαλο παιδικής πορνογραφίας. Ο κύριος ύποπτος διαβίβαζε μέσω του Ιντερνέτ εικόνες σεξουαλικής επαφής μεταξύ άλλων με βρέφη. Θεωρείται ότι αποτελούσε μέλος διεθνούς δικτύου το οποίο παρήγαγε και εμπορευόταν εικόνες παιδικής πορνογραφίας. Ιδιώτες παραχώρησαν μέρος των τοιχείων αυτών προς την βελγική και ολλανδική δικαιοσύνη.

1. Προτίθεται η Προεδρία, κατά το προσεχές Συμβούλιο Γενικών Υποθέσεων μετά τις θερινές διακοπές να προσθέσει στην ημερήσια διάταξη το θέμα της παιδικής πορνογραφίας και ιδιαίτερα τη λειτουργία ευρωπαϊκού δικτύου τηλεφωνικών γραμμών για ιδιαίτερες επαφές, και το συντονιστικό ρόλο που παίζει η Επιτροπή στο θέμα αυτό;

2. Πώς σκέπτεται η Προεδρία να ενισχύσει την Europol, εκτός από την ανταλλαγή πληροφοριών, προκειμένου να επιτύχει την αποτελεσματική καταπολέμηση της παιδικής πορνογραφίας μέσω, μεταξύ άλλων, του Ιντερνέτ, τώρα κυρίως που ιδιώτες απέδειξαν με ποιό τρόπο μπορεί κανείς αποτελεσματικώς και πλήρως να αποκαλύψει ένα δίκτυο διεθνούς πορνογραφίας;

3. Σε ποιά διαβήματα έχει ήδη προβεί η Προεδρία ούτως ώστε να συνάψει, μέσω των Ηνωμένων Εθνών, σύμβαση κατά της παιδικής πορνογραφίας στο Ιντερνέτ;

Απάντηση

(20 Νοεμβρίου 1998)

1. Η σύνοδος του Συμβουλίου της 5ης Οκτωβρίου 1998, όπως και η συνεδρίαση της Ευρωπαϊκής Διάσκεψης, που πραγματοποιήθηκε στις 6 Οκτωβρίου, επέτρεψαν να σημειωθεί ένα σημαντικό βήμα προόδου για την καταπολέμηση της παιδικής πορνογραφίας.

Ειδικότερα, το Συμβούλιο της 5ης Οκτωβρίου ενέκρινε συμπεράσματα τα οποία στοχεύουν στην ολοκλήρωση το συντομότερο δυνατόν των διεξαγομένων εργασιών σχετικά με το σχέδιο Κοινής Δράσης για την καταπολέμηση της παιδικής πορνογραφίας στο Ιντερνέτ. Το σχέδιο αυτό, το οποίο παρουσίασε η Αυστριακή Προεδρία του Συμβουλίου τον Αύγουστο του 1998, υποβλήθηκε στο Ευρωπαϊκό Κοινοβούλιο.

Το Συμβούλιο αποφάσισε επίσης να επιταχύνει τις εργασίες του στο επίπεδο της κοινοτικής δράσης με στόχο την προώθηση μιας ασφαλούς χρήσης του Ιντερνέτ για την καταπολέμηση των μηνυμάτων με βλαβερό και παράνομο περιεχόμενο στο Ιντερνέτ, καθώς και στο πρόγραμμα DAPHNE που αφορά τα μέτρα καταπολέμησης της βίας έναντι των παιδιών, των νέων και των γυναικών.

2. Το Συμβούλιο έχει επίσης την πρόθεση να επεκτείνει το συντομότερο δυνατόν την εντολή που έδωσε στην Europol όσον αφορά το θέμα της εμπορίας ανθρώπων. Υπενθυμίζεται ότι το Συμβούλιο, με κοινή δράση στις 16 Δεκεμβρίου 1996(1) είχε διευρύνει την εντολή της μονάδας "Ναρκωτικών" της Europol στην πρόληψη και την καταπολέμηση της εμπορίας ανθρώπων. Επιπλέον, κατά τη σύνοδό του της 4ης και 5ης Δεκεμβρίου 1997, το Συμβούλιο κατέληξε σε πολιτική συμφωνία για τροποποίηση του ορισμού της εμπορίας ανθρώπων, όπως περιλαμβάνεται στο παράρτημα της Σύμβασης Europol κατά τρόπον ώστε να περιληφθεί η παραγωγή, η πώληση και η διάδοση υλικού παιδικής πορνογραφίας.

Θα πρέπει επίσης να αναφερθεί η κοινή δράση της 24ης Φεβρουαρίου 1997(2) σχετικά με την καταπολέμηση της εμπορίας ανθρώπων και την σεξουαλική εκμετάλλευση παιδιών. Κατά τη συνεδρίαση της Ευρωπαϊκής Διάσκεψης της 6ης Οκτωβρίου 1998, αποφασίστηκε να εξεταστεί εάν, κατά πόσον και με ποιά μέθοδο είναι δυνατόν τα μέτρα που προβλέπονται από αυτή την κοινή δράση να επεκταθούν σε όλα τα κράτη που συμμετέχουν στην Ευρωπαϊκή Διάσκεψη.

3. Όσον αφορά τις συζητήσεις σχετικά με μελλοντικές συμβάσεις των Ηνωμένων Εθνών, η Προεδρία θα προτείνει στο Συμβούλιο να καθορίσει κοινή θέση:

α) σχετικά με το σχέδιο Σύμβασης των Ηνωμένων Εθνών για την καταστολή του οργανωμένου διεθνικού εγκλήματος, στο οποίο ελπίζει ότι θα περιληφθεί το θέμα της καταπολέμησης της παιδικής πορνογραφίας,

β) και, όσον αφορά την καταπολέμηση της παραγωγής υλικού παιδικής πορνογραφίας (πριν από τη διάδοσή του μέσω του Ιντερνέτ), σχετικά με το σχέδιο του προαιρετικού Πρωτοκόλλου στη Σύμβαση για τα δικαιώματα του παιδιού όσον αφορά την πορνεία των παιδιών και την πορνογραφία που εκμεταλλεύεται παιδιά.

Η Προεδρία υποστηρίζει επίσης πλήρως τις διεξαγόμενες διαπραγματεύσεις σχετικά με Σύμβαση της Διεθνούς Οργανώσεως Εργασίας για την εξάλειψη των πιο μισητών μορφών εργασίας για παιδιά, και ιδίως για την ενσωμάτωση της παιδικής πορνογραφίας στους ορισμούς της.

4. Τέλος, τα κράτη μέλη εργάζονται σε στενή συνεργασία με την Ιντερπόλ για την καταπολέμηση της πορνογραφίας που εκμεταλλεύεται τα παιδιά.

(1) ΕΕ L 342 της 31.12.1996, σελ. 4.

(2) ΕΕ L 63 της 4.3.1997, σελ. 2.